Genski pištolj
Genski pištolj ili sistem biolističke isporuke čestica, izvorno dizajniran za genetičku transformaciju biljaka, je uređaj za injektiranje ćelije s novom genetičkom informacijom. Korisni nosač je elementarna čestica teškog metala obložena plazmidnom DNK. Ova tehnika se često jednostavno naziva biobalistika ili biolistika. Ovaj uređaj je u stanju transformirati gotovo bilo koju vrstu ćelije, uključujući i biljke, i nije ograničena na genetički materijal jedra: ona također može transformirati organele, uključujući plastide. Biolistik tehnika omogućava unošenje stranih gena u različita biljna tkiva (ćelijska suspenzija, kalus, embrio, meristem, djelovi lista, mikrospore i dr.) iz kojih se, kulturom biljnoga tkiva, ostvaruje njihova regeneracija do kompletne biljke. Postupak transformacije biljaka ovim putem sastoji se u tome što se strana DNK prvo veže za neki plemeniti metal (zlato ili volfram) i nakon toga se pod velikim pritiskom (helija ili tečnoga dušika) mikroprojektilima ubaci u ciljane ćelije. Metalne partikule (mikroprojektili) prodiru kroz staničnu stijenku i membranu i ne oštećuju ih, a pri tome se formiraju pore koje su dovoljnih dimenzija za ulazak strane DNK u unutrašnjost ciljane stanice. Ovim putem se danas uspješno transformiraju biljke, gljive, alge, razni prokarioti (Bacillus, Pseudomonas, Agrobacterium, Erwinia i E. coli), a na ovaj način je moguće izvesti i transformaciju citoplazmatskih organela (hloroplasta i mitohondrija).